Nous Johans sires de Thil et de Marigners facons savoir à tous que pour ce que nous emenons avec nous pour Monseigneur lou Duc en la contey de Bourgoigne, un quantitey de sergens en armes que nous hay anvoiez li Maire de Beaulne, nous ne voulons que point de droit nouveaulx en soit acquis à Mons. le duc contre les poinz des privileges de la ville de Beaunne, ne que préjudice en soit en rien faite es diz priviléges. En tesmoing de la quelle chouse, nous avons mis notre seaul en ces présentes lettres, faictes et données le dyemoinge après la feste des appostres saint Pierre et saint Paul l’an de grâce milz trois cenz et quarente.